“اولو تانری نین آدی ایله”
بؤیوک، باشی اوجا، آیدین و غیرتلی آذربایجان تورک میللتینه، تاریخ بویو حماسه یارادیب باشقا میللتلره اؤرنک اولان، بشرییتین ایلکین مدنیتی نی قوران، سون زامانلاردا علیهینه اولان سایسیز توطئه و چتینلیکلرله باخمایاراق دونیادا، اؤزللیکله شرق دونیاسیندا ایلک دونه اولاراق دموکراتیک حوکومتلر و سیستم لر یارادان میللته سالام اولسون.
عشق اولسون او میللته کی شرق دونیاسیندا ایلک دفعه اولاراق دموکراتیک بیر جمهوریت قورموش، قادینلارا سئچیب و سئچیلمه حاققی تانیمیشدیر، بو بیر حالدا اولموشدورکی هله بیر چوخ گلیشمیش(مترقی) سانیلان باتی(غرب) اولکه لرینده خانیملار ان ایلکین حاقلاریندان محروم حالدا یاشاییردیلار. آذربایجان تورک میللتینین بئله تاریخی بیر باشارینی گئرچکلشدیرمه سی نه اینکی تعجوبلو گؤرونمه میشدیر،بلکه اونون اؤزاق کئچمیشیندن آخیب گلن درین اویقارلیق (مدنیت) و کولتورو کیمی تظاهور ائتمیشدیر.
ایفتیخار اولسون او بؤیوک و قهرمان میللته کی روس و تهران ایستیبدادینی سیندیریب یئنه ایلک دفعه اولاراق دوغو(شرق)دونیاسیندا شاه و شاهلیغی موطلق گوج اولماقدان ائندیریب، مشروطه آدی ایله تانینان پارلمانتاریستی بیر سیستمه دامغاسینی وورموشدور. بو گرچکده، اونون تاریخیندن بؤیوک و دموکراتیک روحوندان قایناقلانلانماقدا ایدی. چونکو آذربایجان تورکلویونون تاریخینده اولو بابالاری یاراتدیغی خاقانلیقلار و چئشیدلی ایمپئراتورلوقلاری و دؤولتلری گه ییشمک اساسیندا یعنی « قورولتای» سیستئمینه دایاناراق یونه تمیشدیر.
آلقیش لار اولسون او میللته کی اوسطوره لشمیش اولو قهرمانی اولان بؤیوک « بابک خورمدین»دن ایلهام آلاراق یئتمیش مین شهید باهاسینا ۲۱ آذر کیمی پارلاق بیر صحیفه نی ایفتیخارلی و غرورلو کئچمیشینه آرتیردی.
ایندی سن ائی بؤیوک آذربایجان تورک میللتی، بونو بیلمه لی سن کی، اولو بابالارین بو و بونلارا تای و حتی داها بؤیوک باشاری لار و حماسه لری یاخین و اؤزاق کئچمیشده یاراتمیشلار.
بونلار اولا بیلمزدی و اولمادی مگر او چاغ داکی تورک کؤکره ییب اؤزونه دونموشدور.
آنجاق ندن بو دوروما دوشدوک؟! ندن آغالیغیمیز اسارته دونؤشدو؟
بو سورولارین جاوابی بللی دیر. تاریخیمیزدن درس آلمادیق، اؤزوموزو اونودوب اؤزگه لره بنزه مه یه چالیشدیق و سونوجدا پارچالانیب یابانجیلارا قول اولدوق.
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab